b'\n_START_ARTICLE_\nAlbertas Gurskas\n_START_SECTION_\nBiografija\n_START_PARAGRAPH_\n1962-1968 m. studijavo Vilniaus valstybiniame dail\xc4\x97s institute grafikos specialyb\xc4\x99. Jo mokytojais buvo A.Ku\xc4\x8das, J.Kuzminskis, J.Galkus ir kt.\n_START_SECTION_\nVeikla\n_START_PARAGRAPH_\n1961-1966 m. \xe2\x80\x93 Radijo ir televizijos komiteto prie LSSR ministr\xc5\xb3 tarybos dailininkas-\xc5\xa1riftistas. 1966-1969 m. dirbo Respublikiniame \xc5\xbeem\xc4\x97tvarkos projektavimo institute vyresniuoju in\xc5\xbeinieriumi-dailininku. Nuo 1969 m. \xe2\x80\x93 VDI (dabar \xe2\x80\x93 Vilniaus dail\xc4\x97s akademija) Dail\xc4\x97s pedagogikos katedros vyr. d\xc4\x97stytojas, nuo 1981 m. \xe2\x80\x93 ved\xc4\x97jas, nuo 1987 m.- docentas. 1993-2003 m. - Grafikos katedros ved\xc4\x97jas. Profesorius nuo 1993 m. Lietuvos dailinink\xc5\xb3 s\xc4\x85jungos narys nuo 1970._NEWLINE_Nuo 1987 m. \xe2\x80\x93\xc2\xa0Lietuvos prezident\xc5\xabros\xc2\xa0heraldikos\xc2\xa0komisijos narys, suk\xc5\xabr\xc4\x97\xc2\xa0\xc5\xa0irvint\xc5\xb3\xc2\xa0ir\xc2\xa0U\xc5\xbepali\xc5\xb3\xc2\xa0herbus. Nuo\xc2\xa01989\xc2\xa0m. \xe2\x80\x93\xc2\xa0Lietuvos banko\xc2\xa0pinig\xc5\xb3 projektavimo ir gamybos komisijos ekspertas, dalyvauja kuriant monetas (lit\xc4\x85,\xc2\xa0eur\xc4\x85), yra 40 progini\xc5\xb3 monet\xc5\xb3 autorius.\xc2\xa02005\xc2\xa0m. suk\xc5\xabr\xc4\x97 \xc5\xa1rift\xc4\x85 \xe2\x80\x9ePalemonas\xe2\x80\x9c.\xc2\xa02006 metais i\xc5\xa1leido knyg\xc4\x85 \xe2\x80\x9eKaligrafijos ir \xc5\xa1rifto pagrindai\xe2\x80\x9c. Nuo 2009 m. Europos humanitariniame universitete Vilniuje d\xc4\x97sto kaligrafij\xc4\x85. Nusipeln\xc4\x99s meno veik\xc4\x97jas (1985).\n_START_SECTION_\nK\xc5\xabryba\n_START_PARAGRAPH_\nVisai A. Gursko k\xc5\xabrybai b\xc5\xabdinga atlikimo precizija ir i\xc5\xa1baigtumas, i\xc5\xa1radinga, apgalvota kompozicija, nepriekai\xc5\xa1tingas meninis skonis bei laisvas, virtuozi\xc5\xa1kas brai\xc5\xbeas. Apipavidalino beveik 40 mokslo, meno, politin\xc4\x97s ir pedagogin\xc4\x97s literat\xc5\xabros leidini\xc5\xb3 (u\xc5\xbe J. Marcinkevi\xc4\x8diaus poemos \xe2\x80\x9eSiena\xe2\x80\x9c apipavidalinim\xc4\x85 (1968 m.) peln\xc4\x97 SSRS ministr\xc5\xb3 tarybos Spaudos komiteto diplom\xc4\x85)._NEWLINE_Ekslibrisus A. Gurskas kuria nuo 1965 m., yra suk\xc5\xabr\xc4\x99s j\xc5\xb3 daugiau nei 30, linorai\xc5\xbeinio ir \xc5\xa1ilkografijos technika. Jie daugiausia \xc5\xa1riftiniai, lakoni\xc5\xa1ki, ai\xc5\xa1kios subalansuotos kompozicijos._NEWLINE_Nuo 1968 m. menininkas dalyvauja dail\xc4\x97s parodose Lietuvoje ir u\xc5\xbesienyje. A. Gurskas \xe2\x80\x93 aktyvus \xc5\xa1rifto meno propaguotojas Lietuvoje bei u\xc5\xbesienyje (skait\xc4\x97 paskaitas Izraelio bei Vokietijos auk\xc5\xa1tosiose dail\xc4\x97s mokyklose). Jis laikytinas lietuvi\xc5\xb3 kaligrafijos mokyklos pradininku, i\xc5\xa1ugd\xc4\x99s b\xc5\xabr\xc4\xaf mokini\xc5\xb3 \xe2\x80\x93 \xc5\xa1rifto meno propaguotoj\xc5\xb3 (A. Kli\xc5\xa1evi\xc4\x8dius, R. Kepe\xc5\xbeinskas, A. Lisauskien\xc4\x97 ir kt.).\n_START_SECTION_\nParodos\n_START_PARAGRAPH_\nNuo 1968 m. dalyvauja parodose Lietuvoje ir u\xc5\xbesienyje: Var\xc5\xa1uvoje (1970), Leipcige (1971), Maskvoje (1980), Tel Avive (2005). Prisid\xc4\x97jo organizuojant pirm\xc4\x85sias Lietuvos meninio \xc5\xa1rifto ir kaligrafijos parodas (1992, 1997)'